დეკაბრისტთა აჯანყება
დეკაბრისტთა აჯანყება (რუს. Восстание декабристов) — სახელმწიფო გადატრიალების მცდელობა რუსეთის იმპერიის დედაქალაქ პეტერბურგში, სენატის მოედანზე, 1825 წლის 26 დეკემბერს. მოაწყვეს ფარული ანტისამთავრობო საზოგადოებების წევრებმა, ე.წ. „დეკაბრისტებმა“ („დეკემბრელები“ < декабрь — დეკემბერი). მსგავსი საზოგადოებები რუსეთში 1810–1820-იანი წლებიდან არსებობდა. გამოდიოდნენ მმართველობის არსებული ფორმის არსებითად შეცვლისა (თვითმპყრობელობის შეზღუდვა წარმომადგენლობითი ინსტიტუტებით, უკიდურეს ვარიანტში — რესპუბლიკური მმართველობის დამყარება) და ბატონყმობიდან გლეხთა გათავისუფლებისთვის.